**Mans devums zaļajai Latvijai.**

Annija Safranoviča

Dobeles Valsts ģimnāzija

7. klase

skolotāja Rudīte Briede

rudite.briede@inbox.lv

 Zaļš... Zaļš... Zaļš... „Zaļš gar acīm griežas!” es izsaucos. Zaļā krāsā ir koki. Zaļā krāsā ir pļavas. Un vardes, kuras pa zaļu zāli lēkā. Zaļi ir parki, kuros cilvēki pavada brīvo laiku. „Jā, Latvijas zaļais zelts,” lēni nosaka mans vectēvs. Zaļajā Latvijā ir daudz šādu vērtību, jo mēs esam cilvēki, kuri mīl dabu.

 Es lepojos, ka, salīdzinot ar citām valstīm, mazajā Latvijā ir daudz zaļo zonu un aizsargājamo augu. Es lepojos ar noslēpumaino jūru, ar skudru taku neatminētajām mīklām mežos, spāres klusajām spārnu vēdām virs Latvijas upju zilajiem čukstiem un melnsvārča strazda dziesmu. Man ir ļoti žēl, ka mūsu zaļo Latviju iznīcina. Naudas kāre diktē savus noteikumus, naudas kāre dancina cilvēku prātus un liek tiem ņemt rokās zāģi un pavērst pret koku. Tāpēc esmu piedalījusies vairākās akcijās un noteikti, ja būs iespēja, piedalīšos vēl.

 Sākumskolas klasēs cītīgi krāju visus žurnālus, liku papīru pie papīra, jo zināju, ka tā varu izglābt kādu koku. Katru gadu, vācot makulatūru, jutos kā varone. Trešajā klasē, savākusi visu makulatūru no savām un radu mājām, lūdzu palīdzību vectētiņam. Nākamajā dienā pie skolas stāvēja vectēva mašīna: piekabe pilna ar manu vākto makulatūru. Togad skolas apbalvošanā ieguvu pirmo vietu, jo, kā izrādījās, biju „izglābusi”!!! trīs kokus. Trīs koki - tas nav daudz. Bet man ir prieks palīdzēt!

 Dabai esmu palīdzējusi ne tikai ar šo akciju. Katru gadu piedalos Latvijas Lielajā talkā. Vairākkārt kopā ar citiem esmu tīrījusi mežus un mežmalas, upmalas. Citu gadu esmu dalījusi talciniekiem zupu un tēju pēc labi pavadītas talkas dienas. Man šie pasākumi ļoti patīk, jo tad, manuprāt, Latvijas ļaudis ir ļoti vienoti. Viņu sejās staro smaids un gandarījums par padarīto. Tad manī virmo liela apņēmība un enerģija – neapstāties un nepagurt, labos darbus darot.

 Vienots vakars ir arī stunda tumsas, kad daudzi Latvijas iedzīvotāji izslēdz gaismu un tādā veidā ļauj zemei atpūsties un enerģijai uzkrāties. Katru gadu mana krustmāte un es vārām smaržīgu zāļu tēju, kad pie Dobeles Sporta halles visi ir aicināti pavadīt šo stundu mierīgā gaisotnē kopā ar Zemi mīlošiem cilvēkiem. Šajā dienā es ārā izlieku svecītes, kuras, tumsai iestājoties, samirkšķinās ar savām dvīņumāsām debesīs. Visjaukāko gaisotni un visspožāko gaismu es gūstu no zvaigznēm Latvijas debesīs un svecītēm cilvēku rokās tepat manā pilsētā. Apkārt ir pilnīga tumsa, bet manī un līdzcilvēkos mājo gaišas un pārdrošas domas par Zemes nākotni. Katrreiz, it kā zinādamas, zvaigznes visīpašāk spīd tieši šajā dienā – Zemes dienā.

 Vai ir diena, vai nakts, mums jādomā par Zemes piesārņojumu. Tas, šķiet, ir sīkums, bet pat vismazākais papīrītis, kas nevērīgi palaists vējā, var satrūdēt tikai pēc vairākiem desmitiem gadu, tādēļ jābūt vērīgiem pret ikvienu sīkumu. Nekāds diženais darbs tas nav- iesviest atkritumus konteinerā, bet es to ļoti cenšos ievērot, jo jebkurai lietai, pat vissīkākai, ir atvēlēta sava vieta dabā. Daudzreiz esmu domājusi, kur, „aizceļos” manas apēstās konfektes papīriņš, kad to iesviežu atkritumu grozā. Nezinu, vai tas ir nozīmīgs devums Latvijai, bet tas noteikti palīdz dabai būt zaļākai - tātad dzīvākai.

 Latvijā ir daudzas dzīvnieku patversmes, un tas arī, manuprāt, ir ļoti nozīmīgi. Katru gadu, nevajadzīgās mantas atdodu šādām patversmēm, jo man ir žēl dzīvnieku, kas tur mitinās, un kauns to cilvēku vietā, kuri nav pratuši rūpēties par mājdzīvniekiem. Šādām patversmēm esmu atdevusi segas un spilvenus, kas noderētu par guļvietām. Ar mammu esam ziedojušas naudu un arī barību dzīvnieciņiem. Es negribu būt vienaldzīgā, tādēļ viens no maniem nākotnes sapņiem ir izveidot patversmi visiem dzīvniekiem, kuriem nav saimnieku.

 Kopš bērnu dienām esmu mācīta palīdzēt mazākiem un vārgākiem, un visiem tiem, kuriem nav tik labi dzīves apstākļi kā man. Šo „likumu” man ir mācījusi mamma, tāpēc es to vienmēr atceros. Kad man ir vairāk naudas vai pēc iepirkšanās veikalā paliek pāri sīknauda, iemetu ziedojuma kastītē pie kases. Tas, protams, nav nekas liels, bet, santīmu pie santīma liekot, jau sanāk lats! Mūsu ģimene ir viena no tām, kas zvana un ziedo slimiem un nelaimē nokļuvušiem bērniem. Ja katrs to izdara, bērnu var izglābt, un tas var dzīvot pilnvērtīgu dzīvi. Šis, manuprāt, arī ir devums zaļai, tātad dzīvotspējīgai Latvijai un tās iedzīvotājiem.

 Viena no zaļās Latvijas bagātībām ir cilvēks – laimīgs un labestīgi domājošs. Ar Latvijas iedzīvotājiem ir saistīts arī darbs, kuru esmu darījusi tikai divreiz, bet tas bija liels un, domāju, arī ļoti noderīgs darbs. Skolā bija ziņa, ka trūcīgajām ģimenēm vajadzīgs atbalsts. Klasē nolēmām labdarības akcijā piedalīties un uz skolu nest pārtikas paciņas. Man ļoti patīk izpalīdzēt, tādēļ nemaz nebēdāju, ka biju viena no nedaudzajiem, kas ne tikai izrādīja interesi, bet arī aktīvi līdzdarbojās labdarībā.

 Es domāju, ka katrs cilvēks spēj dabai dot kaut mazumiņu. Ja kaut reizi dienā cilvēks izdarīs ko labu, tas būs drošs un stabils iesākums dabas saudzēšanai. Mums šī planēta jāsaglabā tāda, kāda ir. Ja pacentīsimies, tad nākamās paaudze dzīvos vēl skaistākā un zaļākā valstī. Domāju, ka arī nākotnes cilvēks vēlēsies redzēt to, ko mēs redzam ik dienu: mūsu noslēpumaino jūru, skudru takas mežos, spāres virs Latvijas upēm, melnsvārci strazdu un gliemezi, lēnu un apdomīgu, zemeņu dobē. Ja es spētu ko darīt Latvijas labā, es uzceltu lielu dzīvnieku patversmi un nodibinātu fondu bērniem indvalīdiem. Es ceru, ka nākotnē to spēšu īstenot. Bet, ja spētu ko darīt visas Zemes labā, es noteikti izdarītu tā, lai visas valstis būtu draudzīgas, un novērstu visas finanšu problēmas. Bet tas man vēl pagaidām nav pa spēkam. Lai īstenotu šīs lielās ieceres, jau no mazotnes sāku ar vienkāršiem un izpildāmiem darbiem Latvijas labā-zaļās Latvijas labā.